b'\n_START_ARTICLE_\nPetya\n_START_PARAGRAPH_\nPetya je ransomware (izsiljevalski program), ki ogro\xc5\xbea ra\xc4\x8dunalnike z operacijskim sistemom Microsoft Windows. Virus na oku\xc5\xbeenem ra\xc4\x8dunalniku za\xc5\xa1ifrira datoteke in s tem uporabniku onemogo\xc4\x8di dostop do podatkov. V zameno za pla\xc4\x8dilo v kriptovaluti Bitcoin, uporabniku omogo\xc4\x8di povrnitev za\xc5\xa1ifriranih podatkov.\n_START_SECTION_\nZa\xc4\x8detek\n_START_PARAGRAPH_\nVirus Petya se je prvi\xc4\x8d pojavil marca 2016. Podjetje Check Point Software Technologies Ltd. je izpostavilo dejstvo, da virus Petya deluje druga\xc4\x8de kot drugi izsiljevalski programi. Za razliko od ostalih, virus Petya na kontaminiranem ra\xc4\x8dunalniku preko pomnilnika poi\xc5\xa1\xc4\x8de gesla iz pomnilnika ali iz datote\xc4\x8dnega sistema, ki omogo\xc4\x8dijo \xc5\xa1iritev virusa na druge sisteme. Petya izrablja tudi sistemsko orodje PsExec preko katerega \xc5\xa1iri oku\xc5\xbebo z uporabo zlonamernih kod na druge ra\xc4\x8dunalnike. Na primer, \xc4\x8de ima oku\xc5\xbeen ra\xc4\x8dunalnik skrbni\xc5\xa1ki dostop do omre\xc5\xbeja, lahko virus oku\xc5\xbei vse ra\xc4\x8dunalnike v istem omre\xc5\xbeju. Virus Petya je bil ozna\xc4\x8den kot naslednji korak v razvoju ransomware-ov. Program je zahteval 0,9 Bitcoina za obnovitev dostopa do datotek uporabnika (takrat 380 USD). Maja 2016 se je pojavila tudi druga razli\xc4\x8dica programa, ki se imenuje Mischa. Mischa deluje skupaj z virusom Petya, zdru\xc5\xbeujeta pa ju dva razli\xc4\x8dna na\xc4\x8dina \xc5\xa1ifriranja podatkov. Petya za\xc5\xa1ifrira MFT (Master File Table) in MBR (Master Boot Record). V primeru, da Petya nima dostopa do MBR na trdem disku, se raz\xc5\xa1iri Mischa, ki \xc5\xa1ifrira datoteke uporabnika z uporabo klju\xc4\x8da RSA-2048, nato pa zahteva odkupnino v vi\xc5\xa1ini 1,93 Bitcoina (takrat 875 USD).\n_START_SECTION_\nDelovanje\n_START_PARAGRAPH_\nV primeru oku\xc5\xbebe, ransomware \xc5\xa1ifrira pomembne dokumente in datoteke in nato zahteva odkupnino, obi\xc4\x8dajno v kriptovaluti Bitcoin. Ob pla\xc4\x8dilu uporabnik pridobi digitalni klju\xc4\x8d, ki je potreben za odklepanje datotek. \xc4\x8ce uporabnik pred oku\xc5\xbebo ni izdelal varnostnih kopij datotek, je potrebno pla\xc4\x8dilo odkupnine. V primeru, da \xc5\xbertev odkupnine ne poravna, storilci izbri\xc5\xa1ejo klju\xc4\x8d za de\xc5\xa1ifriranje podatkov. Petya vsebuje \xc5\xa1tiri segmente. Osnovni segment je zlonamerni \xc4\x8drv, ki se s pomo\xc4\x8djo Microsoftovih omre\xc5\xbenih orodij in orodij, ki so jih razvili v Ameri\xc5\xa1ki obve\xc5\xa1\xc4\x8devalni agenciji (NSA), \xc5\xa1iri v lokalnih omre\xc5\xbejih. Drugi segment izsiljevalskega virusa \xc5\xa1ifrira osnovni zagonski odsek (MBR), da bi onemogo\xc4\x8dil pravilen zagon ra\xc4\x8dunalnika. Tretji segment skrbi za \xc5\xa1ifriranje razli\xc4\x8dnih datotek, \xc4\x8detrti pa krade uporabni\xc5\xa1ka imena in gesla iz oku\xc5\xbeenega ra\xc4\x8dunalnika.\n_START_SECTION_\nZa\xc5\xa1\xc4\x8dita\n_START_PARAGRAPH_\nZa za\xc5\xa1\xc4\x8dito pred izsiljevalskimi programi je priporo\xc4\x8dljiva namestitev najnovej\xc5\xa1e razli\xc4\x8dice operacijskega sistema in vklop samodejnih posodobitev sistema. Eden izmed pomembnih ukrepov je tudi varno shranjevanje varnostnih kopij podatkov oziroma datotek na lo\xc4\x8denih zunanjih medijih. Priporo\xc4\x8dena je previdnost pri odpiranju prilog v elektronski po\xc5\xa1ti, iz naslovov, ki se zdijo nenavadni. Eden izmed ukrepov za za\xc5\xa1\xc4\x8dito je tudi namestitev uradnega popravka MS17-010, ki odpravi poznane hro\xc5\xa1\xc4\x8de oziroma ranljivosti CVE-2017-0144 (EternalBlue) ter CVE-2017-0145 (EternalRomance). \xc4\x8ce pride do oku\xc5\xbebe pa je najbolj pomembno, da se prepre\xc4\x8di ponovni zagon operacijskega sistema, saj se v nasprotnem primeru prika\xc5\xbee izsiljevalsko sporo\xc4\x8dilo, ki poziva k pla\xc4\x8dilu odkupnine.\n_START_SECTION_\nNapad\n_START_PARAGRAPH_\nNajodmevnej\xc5\xa1i kibernetski napad z izsiljevalskim virusom Petya se je zgodil 27. Junija 2017. Oku\xc5\xbeba se je pojavila v Ukrajini in prizadela \xc5\xa1tevilne infrastrukture \xe2\x80\x93 elektrarne, letali\xc5\xa1\xc4\x8da, javni promet in banke. Iz za\xc4\x8detne to\xc4\x8dke oku\xc5\xbebe v Ukrajini se je Petya hitro raz\xc5\xa1iril prek povezanih poslovnih sistemov do mnogih drugih podjetij v Evropi in Rusiji. Oku\xc5\xbeba se je nato \xc5\xa1irila v omre\xc5\xbeja drugih podjetij brez ustrezne za\xc5\xa1\xc4\x8dite. Zelo hitro se je virus pojavil \xc5\xa1e na Poljskem, Danskem, v Italiji, Veliki Britaniji, Nem\xc4\x8diji, Franciji in ZDA. Varnostna podjetja ocenjujejo, da je bilo oku\xc5\xbeenih pribli\xc5\xbeno dva tiso\xc4\x8d podjetij v skupaj 64 dr\xc5\xbeavah, pla\xc4\x8dano pa naj bi bilo manj kot tri tiso\xc4\x8d ameri\xc5\xa1kih dolarjev odkupnin. Ukrajina je za kibernetski napad obto\xc5\xbeila Rusijo, zaradi preteklih kibernetskih napadov, vklju\xc4\x8dno z napadom na omre\xc5\xbeje elektri\xc4\x8dne energije konec leta 2015, ki je za\xc4\x8dasno pustila del zahodne Ukrajine brez elektri\xc4\x8dne energije. Rusija je te obto\xc5\xbebe zanikala.\n_START_SECTION_\nPetya&Marketing\n_START_PARAGRAPH_\nVirus Petya je predstavnik nove generacije izsiljevalskih programov. Tudi ime Petya je del tr\xc5\xbene strategije razvijalcev, katerega cilj je pove\xc4\x8dati prepoznavnost in priljubljenost na \xc4\x8drnem trgu. Podobne tr\xc5\xbene strategije za pove\xc4\x8danje popularnosti virusov so \xc5\xbee bile uporabljene v preteklosti. Virus Petya ima logotip v obliki piratske lobanje s kostmi.\n_START_SECTION_\nNapadena podjetja\n_START_PARAGRAPH_\nMed podjetja, ki so se oku\xc5\xbeila z virusom Petya sodijo razli\xc4\x8dne korporacije in gospodarsko pomembne organizacije iz razli\xc4\x8dnih dr\xc5\xbeav. Nekatere med njimi so bile na primer: Rosfnet, najve\xc4\x8dji ruski proizvajalec nafte, danski ladijski velikan A. P. Moller-Maersk, najve\xc4\x8dja britanska svetovna ogla\xc5\xa1evalska dru\xc5\xbeba WPP, Ruska centralna banka, Ukrajinske banke in elektroenergetska omre\xc5\xbeja, Nem\xc5\xa1ka po\xc5\xa1tna in logisti\xc4\x8dna dru\xc5\xbeba Deutsche Post in Ukrajinsko internacionalno letali\xc5\xa1\xc4\x8de.'